### NN 129/2025 (15.10.2025.), Pravilnik o izmjenama i dopunama Pravilnika o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica

MINISTARSTVO FINANCIJA

1871

Na temelju članka 41. stavka 6., članka 47. stavka 1., članka 55. stavka 2. i članka 59. stavka 2. i članka 67.e stavka 7. Zakona o igrama na sreću (»Narodne novine«, br. 87/09, 35/13, 158/13, 41/14, 143/14, 114/22 i 72/25, u daljnjem tekstu: Zakon), ministar financija donosi

PRAVILNIK

O IZMJENAMA I DOPUNAMA PRAVILNIKA O PROSTORNIM I TEHNIČKIM UVJETIMA ZA PRIREĐIVANJE IGARA NA SREĆU U CASINIMA, NA AUTOMATIMA I UPLATNIM MJESTIMA KLADIONICA

Članak 1.

U Pravilniku o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica (»Narodne novine«, br. 38/10, 130/10, 69/11, 15/12, 151/14 i 36/20 – dalje u tekstu: Pravilnik), članak 5. mijenja se i glasi:

»Članak 5.

(1) Posjet i sudjelovanje u igrama na sreću koje se priređuju u automat klubovima dopušteno je samo osobama koje su se identificirale.

(2) Sudjelovanje u igrama klađenja i igrama na automatima koje se priređuju na uplatnim mjestima kladionica dopušteno je samo osobama koje su se identificirale.

(3) Zabranjuje se posjet automat klubovima i uplatnim mjestima kladionica te sudjelovanje u igrama na sreću osobama mlađim od 18 godina.

(4) Posjet casinu i sudjelovanje u igri dopušten je samo pod uvjetima propisanim člankom 43. Zakona.«.

Članak 2.

Naslov iznad članka 6. i članak 6. mijenjaju se i glase:

»Obveza priređivača o isticanju obavijesti za igrače, načela odgovornog priređivanja i postupak isključenja igrača iz igara na sreću

Članak 6.

(1) U prostoru casina, automat kluba i uplatnog mjesta kladionice priređivač je dužan istaknuti obavijest o odgovornom igranju, o zabrani posjeta i sudjelovanja u igri osobama mlađima od 18 godina, o mogućoj štetnosti od igre i o broju telefona na kojem mogu dobiti stručnu pomoć u vezi s prevencijom ovisnosti o igrama na sreću, te obavijest igračima o minimalnom postotku isplate na automatima od vrijednosti uplate.

(2) Igrač koji sudjeluje u igrama u casinu, igrama na automatima i igrama klađenja može zatražiti isključenje iz igre podnošenjem zahtjeva priređivaču putem obrasca za isključenje, pisanim ili elektroničkim putem, kao i elektroničkim putem neposredno u registar isključenih igrača.

(3) Zahtjev putem obrasca za isključenje iz igre, uz suglasnost igrača iz stavka 2. ovoga članka, neposredno u registar isključenih igrača može podnijeti i ovlašteni djelatnik Hrvatskog zavoda za socijalni rad, ustanove za zaštitu obitelji te zdravstvene ustanove koje se bave zaštitom mentalnog zdravlja i liječenjem ovisnosti.

(4) Zahtjev iz stavka 3. ovoga članka, bez suglasnosti igrača, može podnijeti i tijelo koje je nadležno za provedbu zaštitne mjere i posebne obveze izrečene u sudskom postupku.

(5) Priređivač, ovlašteni djelatnik ustanove iz stavka 3. ovoga članka i tijelo iz stavka 4. ovoga članka dužni su dostaviti podatke o isključenim igračima u registar isključenih igrača neposredno po zaprimanju zahtjeva za isključenje, a najkasnije u roku od 24 sata od zaprimanja zahtjeva.

(6) Priređivač je dužan osigurati da igrač iz stavaka 2., 3. i 4. ovoga članka ne sudjeluje u igrama na sreću.

(7) Obrazac za isključenje iz igara na sreću iz stavka 2. ovoga članka mora sadržavati sljedeće podatke:

1. ime i prezime igrača

2. OIB igrača

3. e-mail igrača ili adresu prebivališta/boravišta ukoliko osoba ne posjeduje adresu elektroničke pošte

4. vremensko trajanje isključenja (tri mjeseca neopozivo/ šest mjeseci/ jedna godina/ tri godine/ pet godina/ trajno).

(8) Kada zahtjev za isključenje iz igre podnosi igrač elektroničkim putem neposredno u registar, isključenje postaje aktivno u roku od 24 sata od zaprimanja zahtjeva u registru, o čemu odmah po predaji zahtjeva igrač zaprima obavijest u osobni korisnički pretinac na portalu e-Građani.

(9) Kada priređivač ili tijela iz stavaka 3. i 4. ovoga članka podnose zahtjev za isključenje u roku propisanom stavkom 5. ovoga članka, isključenje postaje aktivno u roku od 24 sata od zaprimanja zahtjeva u registru, o čemu odmah po zabilježenom unosu zahtjeva u registar igrač zaprima obavijest u osobni korisnički pretinac na portalu e-Građani ili na e-mail adresu odnosno adresu prebivališta/boravišta navedenu u obrascu zahtjeva za isključenje.

(10) Igrač može zatražiti isključenje iz igre na vremenski period od tri mjeseca (neopozivo), šest mjeseci, jedne godine, tri godine, pet godina, trajno.

(11) Zahtjev za opoziv isključenja iz igre igrač može podnijeti elektroničkim putem neposredno u registar isključenih igrača.

(12) U slučaju propisanom stavkom 4. ovoga članka, igrač ne može zatražiti opoziv isključenja iz igre dok je na snazi određena zaštitna mjera i posebna obveza izrečena u sudskom postupku.

(13) Zahtjev iz stavka 11. ovoga članka može se podnijeti najranije po isteku tri mjeseca od zatraženog isključenja iz igre, neovisno od trajanja vremenskog perioda na koje je traženo isključenje.

(14) Priređivač mora omogućiti traženo isključenje, a postupak isključenja uredit će se unutarnjim aktom priređivača koji mora biti dostupan igračima u prostorima u kojima se priređuju igre.«.

Članak 3.

U članku 8. stavci 1., 3., 4., 5., 6. i 7. brišu se.

Članak 4.

Članak 9. briše se.

Članak 5.

U članku 12. stavak 2. mijenja se i glasi:

»(2) Priređivač mora dnevno u casinu imati pohranjen ­riziko-polog u iznosu od najmanje 66.361,40 eura.«.

Članak 6.

Članak 15. mijenja se i glasi:

»Članak 15.

(1) Priređivač igara na sreću u casinima svojom odlukom određuje radno vrijeme u razdobljima od ponedjeljka do subote, koja mora biti istaknuta na ulaznim vratima casina.

(2) Zabranjuje se priređivanje igara na sreću nedjeljom u prostorima u kojima se priređuju igre na sreću u casinima.

(3) Iznimno od stavka 2. ovoga članka, priređivač igara na sreću iz stavka 1. ovoga članka može samostalno odrediti 16 radnih nedjelja u godini. Priređivač je obvezan odluku o radnom vremenu u razdoblju od ponedjeljka do subote i radnim nedjeljama dostaviti Ministarstvu financija do kraja prosinca tekuće godine za sljedeću godinu.

(4) Iznimno od stavaka 2. i 3. ovoga članka, dozvoljeno je priređivanje igara na sreću nedjeljom u casinu koji se nalazi ili je sastavni dio ugostiteljskog objekta skupine »hoteli«.

(5) Zabranjeno je u casino unositi oružje i tehnička pomagala prikladna za pribavljanje prednosti u igri.«.

Članak 7.

Članak 26. mijenja se i glasi:

»Članak 26.

(1) Trgovačka društva koja imaju pravo priređivanja igara na sreću u casinima na temelju Zakona ili odluke Vlade Republike Hrvatske te su sklopila ugovor o pravu priređivanja, radi dobivanja odobrenja za početak priređivanja igara na sreću u pojedinom casinu dostavljaju zahtjev s dokumentacijom koja obuhvaća:

1. podatke o tvrtki i sjedištu društva

2. mjesto i adresu poslovnog prostora u kojem namjerava priređivati igre na sreću s tlocrtom kojeg je izradio ovlašteni arhitekt ili ovlašteni inženjer građevinarstva, u kojem je iskazan podatak o unutarnjoj površini prostora s naznačenim ulazom u poslovni prostor

3. dokaz o vlasništvu ili pravu korištenja poslovnog prostora kojim se smatra kupoprodajni ugovor, vlasnički list, ugovor o zakupu ili ugovor o podzakupu, u izvorniku ili javnobilježnički ovjerena preslika

4. nalaz i mišljenje sudskog vještaka za promet kojim se utvrđuje minimalna udaljenost lokacije poslovnog prostora casina od drugih objekata i ustanova propisana Uredbom iz članka 67. stavka 6. Zakona, koji obavezno mora sadržavati rutu kretanja

5. izjavu priređivača da se poslovni prostor u kojem se namjerava otvoriti casino ne nalazi u objektu koji se koristi i za stanovanje

6. suglasnost predstavnika stanara ako se objekt u kojem se namjerava otvoriti casino ili automat klub koristi i za stanovanje, koja nije starija od 90 dana na dan podnošenja zahtjeva iz stavka 1. ovoga članka. Suglasnost predstavnika stanara smatra se pravovaljanom dokaznom dokumentacijom ako je donesena na temelju prikupljenih potpisa većine suvlasnika – fizičkih ili pravnih osoba, suvlasnika stambenog dijela objekta, čiji suvlasnički dijelovi čine najmanje 66,67 % površine stambenog dijela objekta, suglasnost obvezno moraju dati i svi suvlasnici čiji zidovi, podovi ili stropovi graniče s prostorom u kojem se namjeravaju priređivati igre na sreću

7. pravila za svaku vrstu igre koju će priređivati

8. popis vrsta i opsega igara, s podacima o automatima, stolovima i sustavu

9. dokaz o vlasništvu ili pravu korištenja automata ili stola kojim se za vlasništvo smatra račun i kupoprodajni ugovor, a za pravo korištenja ugovor o najmu, predani u izvorniku ili javnobilježnički ovjerena preslika

10. izvorni dokument proizvođača koji sadrži podatke o proizvođaču, o godini i mjesecu proizvodnje automata ili stolova

11. carinsku deklaraciju za automate ili stolove koji se uvoze iz trećih zemalja

12. za automate koji su bili u uporabi na području Republike Hrvatske zapisnik nadležnog područnog ureda Porezne uprave s podacima o lokaciji gdje su bili postavljeni i popisom završnih stanja

13. za automate koji su bili na skladištu zapisnik nadležnog područnog ureda Porezne uprave s podacima o lokaciji i datumu kada su povučeni u skladište

14. podatke o količini i nominalnoj vrijednosti svake vrste žetona, s detaljnim grafičkim prikazom u boji

15. za električne instalacije dokaz o ispunjavanju uvjeta propisanih mjera zaštite od direktnog dodira i o ispravnosti zaštite od indirektnog dodira koji nije stariji od godine dana

16. izjavu o posjedovanju uređaja za gašenje požara sukladno propisima o zaštiti od požara

17. dokaz o osiguranju neprekidnog audio-video nadzora sukladno Zakonu i ovome Pravilniku

18. dokaz o ispunjavanju uvjeta za obavljanje ugostiteljske djelatnosti prema posebnim propisima za tu djelatnost

19. dokaz o osiguranju minimalnih uvjeta zaštite sukladno posebnim propisima o zaštiti novčarskih institucija.

(2) Priređivač dostavlja dokaz o uplati godišnje naknade za priređivanje igara na sreću i originalnu garanciju banke prije preuzimanja odobrenja iz stavka 1. ovoga članka.

(3) Činjenice iz stavka 1. točke 5. ovoga članka neposrednim očevidom provjeravaju ovlašteni službenici Ministarstva financija, Porezne uprave, o čemu se sastavlja zapisnik.

(4) Ako priređivač uz zahtjev iz stavka 1. ovoga članka nije priložio nalaz i mišljenje sudskog vještaka za promet, činjenice o minimalnoj udaljenosti lokacije poslovnog prostora casina od drugih objekata i ustanova propisanih Uredbom iz članka 67. stavka 6. Zakona neposrednim očevidom utvrđuju ovlašteni službenici Ministarstva financija, Porezne uprave, o čemu se sastavlja zapisnik.«.

Članak 8.

U članku 27. oznaka stavka 1. briše se.

Stavak 2. briše se.

Članak 9.

U članku 28. iza stavka 4. dodaju se novi stavci 5., 6. i 7. koji glase:

»(5) Ako je minimalnu udaljenost uplatnog mjesta kladionice od drugih objekata i ustanova propisanu Uredbom iz članka 67. stavka 6. Zakona, utvrdio sudski vještak za promet, priređivač uz zahtjev za izdavanje odobrenja iz stavka 2. ovoga članka prilaže nalaz i mišljenje sudskog vještaka za promet koji obavezno mora sadržavati rutu kretanja.

(6) Uz zahtjev iz stavka 2. ovoga članka priređivač prilaže rješenje kojim je odobreno priređivanje igara klađenja na uplatnom mjestu kladionice na kojem namjerava započeti priređivanje igara na sreću na automatima.

(7) Ako priređivač uz zahtjev iz stavka 2. ovoga članka nije priložio nalaz i mišljenje sudskog vještaka za promet, minimalnu udaljenost iz stavka 5. ovoga članka neposrednim očevidom utvrđuju ovlašteni službenici Ministarstva financija, Porezne uprave, o čemu se sastavlja zapisnik.«.

Članak 10.

U članku 32. stavak 2. mijenja se i glasi:

»(2) Priređivač igara na sreću na automatima svojom odlukom određuje radno vrijeme u razdobljima od ponedjeljka do subote koja mora biti istaknuta na ulaznim vratima automat kluba.«.

Iza stavka 2. dodaju se novi stavci 3. i 4. koji glase:

»(3) Zabranjuje se priređivanje igara na sreću nedjeljom u prostorima u kojima se priređuju igre na sreću na automatima.

(4) Iznimno od stavka 3. ovoga članaka, priređivač igara na sreću iz stavka 1. ovoga članaka može samostalno odrediti 16 radnih nedjelja u godini. Priređivač je obvezan odluku o radnom vremenu u razdoblju od ponedjeljka do subote i radnim nedjeljama dostaviti Ministarstvu financija do kraja prosinca tekuće godine za sljedeću godinu.«.

Članak 11.

U članku 33. stavak 2. mijenja se i glasi:

»(2) Odredbe članka 26. stavka 1., točaka 1. do 13., 15., 16. i 18. i stavka 2. istoga članka ovoga Pravilnika, koje se odnose na zahtjev za izdavanje odobrenja za priređivanje igara na sreću u casinima, na odgovarajući se način primjenjuju i na zahtjev za izdavanje odobrenja za priređivanje igara na sreću na automatima.«.

Iza stavka 2. dodaju se novi stavci 3. i 4. koji glase:

»(3) Činjenicu da se poslovni prostor u kojem se namjerava otvoriti automat klub ne nalazi u objektu koji se koristi i za stanovanje, neposrednim očevidom provjeravaju ovlašteni službenici Ministarstva financija, Porezne uprave, o čemu se sastavlja zapisnik.

(4) Ako priređivač uz zahtjev iz stavka 1. ovoga članka nije priložio nalaz i mišljenje sudskog vještaka za promet, činjenice o minimalnoj udaljenosti lokacije poslovnog prostora automat kluba od drugih objekata i ustanova propisanih Uredbom iz članka 67. stavka 6. Zakona, neposrednim očevidom utvrđuju ovlašteni službenici Ministarstva financija, Porezne uprave, o čemu se sastavlja zapisnik.«.

Članak 12.

U članku 34. oznaka stavka 1. briše se.

Stavak 2. briše se.

Članak 13.

U članku 35. stavak 4. mijenja se i glasi:

»(4) Priređivač igara klađenja svojom odlukom određuje radno vrijeme u razdobljima od ponedjeljka do subote koja mora biti istaknuta na ulaznim vratima uplatnog mjesta kladionice.«.

Iza stavka 4. dodaju se novi stavci 5. i 6. koji glase:

»(5) Zabranjuje se priređivanje igara na sreću nedjeljom u prostorima u kojima se priređuju igre klađenja.

(6) Iznimno od stavka 5. ovoga članka, priređivač igara na sreću iz stavka 4. ovoga članaka može samostalno odrediti 16 radnih nedjelja u godini. Priređivač je obvezan odluku o radnom vremenu u razdoblju od ponedjeljka do subote i radnim nedjeljama dostaviti Ministarstvu financija do kraja prosinca tekuće godine za sljedeću godinu.«.

Članak 14.

U članku 36. u stavku 3. rečenica: »Ako se uplate za klađenje primaju unutar prostora casina ili automat kluba, smatra se da je ispunjen uvjet iz stavka 1. i stavka 2. ovoga članka.« zamjenjuje se rečenicom: »Ako se uplate za klađenje primaju unutar prostora casina ili automat kluba, smatra se da je ispunjen uvjet iz stavka 1. ovoga članka.«.

Članak 15.

U članku 37. stavak 1. mijenja se i glasi:

»(1) Uplate za igre klađenja putem samoposlužnih terminala mogu se primati isključivo na uplatnim mjestima kladionica te u prostorima casina i automat klubova, a prostor za primanje uplata mora biti najmanje 2 m².«.

Stavci 2. i 4. brišu se.

Iza stavka 5. dodaje se novi stavak 6. koji glasi:

»(6) Uz zahtjev iz članka 40. ovoga Pravilnika priređivač prilaže rješenje kojim je odobreno priređivanje igara klađenja na uplatnom mjestu kladionice na kojem namjerava započeti primanje uplata klađenja putem samoposlužnih terminala.«.

Članak 16.

Naslov iznad članka 38. i članak 38. brišu se.

Članak 17.

U članku 39. stavak 1. mijenja se i glasi:

»(1) Zahtjev priređivača za izdavanje odobrenja za primanje uplata klađenja na uplatnim mjestima kladionica i putem samoposlužnih terminala mora sadržavati:

1. dokaz o vlasništvu ili pravu korištenja poslovnog prostora za primanje uplata klađenja kojim se smatra kupoprodajni ugovor, vlasnički list, ugovor o zakupu ili ugovor o podzakupu, u izvorniku ili javnobilježnički ovjerena preslika

2. za električne instalacije dokaz o ispunjavanju uvjeta propisanih mjera zaštite od direktnog dodira i ispravnosti zaštite od indirektnog dodira (ne stariji od godine dana)

3. izjavu o posjedovanju uređaja za gašenje požara sukladno propisima o zaštiti od požara

4. nalaz i mišljenje sudskog vještaka za promet kojim se utvrđuje minimalna udaljenost uplatnog mjesta kladionice od drugih objekata i ustanova propisana Uredbom iz članka 67. stavka 6. Zakona, koji obavezno mora sadržavati rutu kretanja«.

Stavak 2. mijenja se i glasi:

»(2) Ako priređivač uz zahtjev iz stavka 1. ovoga članka nije priložio nalaz i mišljenje sudskog vještaka za promet, minimalnu udaljenost iz stavka 1. točke 4. ovoga članka neposrednim očevidom utvrđuju ovlašteni službenici Ministarstva financija, Porezne uprave, o čemu se sastavlja zapisnik.«.

Dosadašnji stavak 2. postaje stavak 3.

Dosadašnji stavak 3. briše se.

Članak 18.

U članku 42. stavak 4. briše se.

PRIJELAZNE I ZAVRŠNE ODREDBE

Članak 19.

(1) Postupak isključenja igrača priređivač provodi sukladno odredbama Pravilnika o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica (»Narodne novine«, br. 38/10, 130/10, 69/11, 15/12, 151/14 i 36/20) do početka razmjene podataka o isključenim igračima iz članka 19. stavka 6. Zakona o izmjenama i dopunama Zakona o igrama na sreću (»Narodne novine«, br. 72/25).

(2) Zahtjevi za izdavanje prethodnog mišljenja iz članka 8. stavka 1. Pravilnika o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica (»Narodne novine«, br. 38/10, 130/10, 69/11, 15/12, 151/14 i 36/20), zahtjevi za izdavanje odobrenja početka priređivanja igara na sreću u casinima, automat klubovima, na uplatnim mjestima kladionica i putem samoposlužnih terminala te zahtjevi za odobravanje početka priređivanja igara na sreću na automatima na uplatnim mjestima kladionica, podnijeti do stupanja na snagu Uredbe iz članka 67. stavak 6. Zakona, dovršit će se sukladno odredbama Pravilnika o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica (»Narodne novine«, br. 38/10, 130/10, 69/11, 15/12, 151/14 i 36/20).

(3) Zahtjevi za izdavanje odobrenja početka priređivanja igara na sreću u casinima i automat klubovima u kojima je prethodno mišljenje iz stavka 2. ovoga članka doneseno prije stupanja na snagu Uredbe iz članka 67. stavak 6. Zakona, dovršit će se sukladno odredbama Pravilnika o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica (»Narodne novine«, br. 38/10, 130/10, 69/11, 15/12, 151/14 i 36/20).

Članak 20.

Priređivači igara na sreću uskladit će svoje poslovanje s odredbama članka 15. stavaka 1., 2., 3. i 4. koji je izmijenjen člankom 6. ovoga Pravilnika, članka 32. stavaka 2., 3. i 4. koji je izmijenjen člankom 10. ovoga Pravilnika i članka 35. stavaka 4., 5. i 6. koji je izmijenjen člankom 13. ovoga Pravilnika, do 1. siječnja 2026.

Članak 21.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/25-02/17
 Urbroj: 513-07-21-01-25-3
 Zagreb, 9. listopada 2025.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.